তারা চারজন বসার ঘরে টিভির সামনে বসে রাতের খাবারটা হাঁটুর ওপর রেখে খাচ্ছিলো। রাতের খাবার মানে দোকান থেকে কিনে আনা প্যাকেট। এ্যালুমিনিয়ামের  পাতলা বাক্সে খোপ খোপ করে মাংসের স্ট্যু, সিদ্ধ আলু আর মটরশুঁটি রাখা। টিভিতে চলতে থাকা ভিনদেশী সিরিয়ালে আঠার মতো চোখদুটো আটকে মিসেস ওয়ার্মউড তার খাবারটুকু আয়েশ করে চিবিয়ে যাচ্ছিলেন। বেশ মোটাসোটা দেখতে মানুষ তিনি। পাটকিলে রঙে রাঙানো চুলগুলোর ফাঁকে ফাঁকে মাঝে মধ্যেই ইঁদুররঙা খয়েরী চুলের গোড়াগুলো উঁকি ঝুঁকি মারে। মুখটা ভারী মেকআপে ঢাকা। কিছু দুর্ভাগা মানুষ থাকে যাদের দেখলেই মনে হয় তাদের শরীরের চারপাশটা মাংসের পরত দিয়ে লেপ্টে রাখা হয়েছে - মিসেস ওয়ার্মউডও দেখতে তেমনই।